Karel Poláček

**Karel POLÁČEK** (naskiĝis 22-an de marto 1892 - mortis la 21-an de januaro 1945 en koncentrejo Aŭŝvico) estis ĉeĥa juddevena ĵurnalisto kaj bonhumora verkisto.

Li naskiĝis en bohema urbo Rychnov nad Kněžnou en juda komercista familio, kiu jam plene asimiliĝis. Li estis lernejano en gimnazio, kiun li devis forlasi pro spitema konduto kaj fini la mezlernejan edukon en Prago ĝis abiturientiĝo, do la gimnazia finekzameno. Li aliĝis kiel studanto ĉe la jura fakultato de la Universitato de Karolo, sed la unua mondmilito rompis la studadon kaj li ne revenis al ĝi, kiam la armiloj silentiĝis. Li komencis labori kiel komercisto kaj samtempe verki por satiraj gazetoj. Kiam li konatiĝis kun Karel Čapek kaj lia frato, li eklaboris kiel ĵurnalisto ĉe *Lidové noviny* (= Popola ĵurnalo). Lia originala humuro akiris al li popularecon, sed la kritikistoj iomete hezitis kun siaj juĝoj. Liaj verkoj estis sukcese filmigitaj. Pro sia judeco li estis dum la dua mondmilito transportita al koncentrejo Terezín kaj poste al Auschwitz, kie li mortis en gasĉambro (oni ne scias precize kiam, la fontoj parte indikas la 19-an de oktobro 1944, sed pliparte la 21-an de januaro 1945).

Liaj plej ŝatataj verkoj estas **Viroj ekster ludo** pri futbalaj zelotoj, **Edudanto kaj Francimoro** pri du fratoj, filoj de sorĉistino,
kiuj en la lernejo faris multajn amuzajn magiaĵojn, kaj "Ni estis kvin", rakontado de 10-jaraĝa knabeto pri eturba vivo.

## Verkoj 
* **Povídky pana Kočkodana** (Rakontoj de sinjoro Cerkopiteko, 1922)
* **Bez místa** (Sen posteno, 1922)
* **Mariáš a jiné živnosti** (Brisko kaj aliaj, metioj, 1924)
* **Čtrnáct dní na vojně** (Dek kvar tagoj de soldatservo, 1925)
* **35 sloupků** (35 kolumnoj, 1925)
* **Na prahu neznáma** (Sursojle de nekonatejo, 1925)
* **Kouzelná šunka** (Magia ŝinko, 1925)
* **Lehká dívka a reportér ** (Leĝermora junulino kaj riportisto, 1926)
* **Život ve filmu** (La vivo en filmo, 1927)
* **Okolo nás** (Ĉirkaŭ ni, 1927)
* **Pan Selichar se osvobodil** (Sinjoro Selichar sin liberigis, 1933)
* **Hráči** (Ludantoj, 1931)
* **Hedvika a Ludvík** (Hedvika kaj Ludoviko, 1931)
* **Muži v ofsajdu** (Viroj ekster ludo, 1931)
* **Hlavní přelíčení** (Ĉefa tribunala traktado, 1932)
* **Edudant a Francimor** (Edudanto kaj Francimoro, 1933)
* **Židovské anekdoty** (Judaj anekdotoj, 1933)
* **Žurnalistický slovník** (Ĵurnalista vortaro, 1934)
* **U nás v Kocourkově** (Ĉe ni en Abdero, 1934 - filmscenaro)
* **Michelup a motocykl** (Michelup kaj motorciklo, 1935)
* **Okresní město** (Distrikta urbo, 1936)
* **Hrdinové táhnou do boje** (La herooj marŝas batali, 1936)
* **Podzemní město** (Subtera urbo, 1937)
* **Vyprodáno** (Elvendite, 1939)
* **Hostinec U kamenného stolu** (Gastejo Ĉe ŝtona tablo, 1941)
* **Bylo nás pět** (Ni estis kvin, 1946 - postmorte)

## En Esperanto aperis 
* **La leterskribado** (tr. V. Čech, *Ĉeĥoslovaka Antologio*, 1935)
* **El la vivo de ŝuldanto** (tr. Miloš Lukáš)
* **Vojaĝaj komizoj kaj asekuraj agentoj** (tr. Miloš Lukáš)

## Eksteraj ligiloj 
* http://donh.best.vwh.net/Esperanto/Literaturo/Revuoj/nlr/nlr22/vojagxaj_komizoju.html 

## Referencoj 
Kategorio:Ĉeĥlingvaj verkistoj
Kategorio:Mortintoj en Aŭŝvico
Kategorio:Ĉeĥaj verkistoj
Kategorio:Judaj verkistoj
Kategorio:Ĉeĥaj ĵurnalistoj
Kategorio:Ĉeĥaj humuristoj
Kategorio:Ĉeĥaj romanistoj
Kategorio:Ĉeĥaj scenaristoj
Kategorio:Ĉeĥaj judoj